Policy for domener og nettadresser

Innhold

1	Hensikt	2

2	Bakgrunn	2

3	Nettadresser og domener	3

4	Nettsider	4

5	Felles nettløsning for spesialisthelsetjenesten	4

6	Samarbeidende enheter	4

7	Tredjepartsløsninger	4

8	Unntak	4

9	Kompetansetjenester/-senter	5

10	Kontakt	5

11	Referanser	5

Hensikt

Helse Bergen HF ønsker å framstå tydelig og enhetlig for våre målgrupper, særlig ovenfor pasienter og pårørende.

Dette gjøres best ved å samle relevant innhold på ett sted, fremfor å spre innhold på mange forskjellige nettsteder. Sykehuset ønsker at innholdet skal samles på www.helse-bergen.no.

Denne retningslinjen beskriver hvilke føringer som gjelder for å opprette og utvikle domener/ nettadresser og nettsider på internett i Helse Bergen HF.

Bakgrunn

Internettsider er blitt en viktig og vesentlig del av Helse Bergens eksterne kommunikasjon. Domener (internettadresser) registrert med Helse Bergen som eier gir nettstedet legitimitet i en jungel av nettsteder. Nasjonalt er det satt en begrensning på en norsk organisasjon kun kan eie opp til 100 domener. For å ha god standard og kvalitet på vår kommunikasjon, og for ikke å overskride antallet domener Helse Bergen kan eie, er det Kommunikasjonsavdelingens ansvar å prioritere hvilke internettadresser og nettsider Helse Bergen HF skal eie.

Spesialisthelsetjenesten har gjennom flere år arbeidet for mer helhetlig og samordnet nettkommunikasjon. Det er tatt ulike grep som har ført til mer likhet og ryddighet for spesialisthelsetjenestenes målgrupper på nett. Herunder etablering av felles rammeverk for menystruktur og design i 2007, senere revidert i 2011, og samordning av alle foretakenes nettsider til helsenorge-plattformen gjennom prosjektet «Felles nettløsning for spesialisthelsetjenesten» i 2016.

Helsenorge-plattformen er opprettet med formål å være en felles inngangsport til helse- og omsorgssektoren på nett. Dette er blant annet forankret i oppdragsbrevet fra Helse- og omsorgsdepartementet til Helsedirektoratet datert 5. august 2010. Formålet med helseportalen er å gi pasienten tilgang til kvalitetssikret og relevant informasjon, for å oppnå mål om helhetlig pasientforløp og en styrket pasientrolle. Oppdraget konkretiseres ytterligere i statsbudsjettet for 2011, der det blant annet framgår at portalen skal videreutvikles med supplerende innhold og mer funksjonalitet. På sikt skal helsenorge-portalen også rette seg mot helsepersonell. (St.prop. nr. 1 2010-2011.)

Med tydelige føringer mot å samle innholdet og med brukertester som viser at det er vanskelig for brukerne å finne god kvalitetssikret informasjon, er det viktig at vi samler vår eksterne kommunikasjon i størst mulig grad på www.helse-bergen.no fremfor å spre informasjonen i mange kanaler.

Nettadresser og domener

Standard adresseform for nettsiden til Helse Bergen HF er https://helse-bergen.no

En underside har adresseformen https://helse-bergen.no/område/enkeltside. Nettsiden til en enhet under en klinikk kan for eksempel være https://helse-bergen.no/avdelinger/klinikknavn/enhet

Ved behov kan kommunikasjonsavdelingen opprette en kortadresse på dette formatet: https://helse-bergen.no/kortadresse

Slike kortadresser har flere fordeler. De er enklere å bruke i markedsføring da de tar mindre plass på en trykksak og er enklere å huske. Adressen gir en tilhørighet til innholdet ved å fortelle at Helse Bergen HF er eier av innholdet, som man ikke vil få med et eget domene. Innhold som ligger under helse-bergen.no er lett å finne via søkemotorer som Google da det gjennom mange år har bygget opp troverdighet i søkemotorer på nett. Dette gjør at innholdet vårt kommer høyt oppe når man søker på internett.
Helse Bergen HF har helse-bergen.no som offisielt domenenavn. Domenet helse-bergen.no brukes til nettsider for Helse Bergen HF og til e-postadresser for ansatte ved Helse Bergen HF. Alle nettsider som tilhører Helse Bergen HF, eller avdelinger og enheter ved Helse Bergen HF, eller funksjoner ved Helse Bergen HF eller nettsider som er opprettet av ansatte ved Helse Bergen HF skal ligge under domenet helse-bergen.no.

Nye domenenavn kan unntaksvis opprettes etter søknad til Kommunikasjonsavdelingen. Domener som er opprettet med Helse Bergen HF som eier kan bli slettet eller endret av Kommunikasjonsavdelingen om det er nødvendig. Registrar for Domener skal så langt det er mulig være Helse Vest IKT. Domener skal ikke inneholde bokstavene æ, ø eller å, da dette skaper tekniske problemer for mange brukere og for lenker i dokumenter.

Underdomene (subdomene), som for eksempel enhet.helse-bergen.no, skal ikke brukes.

I de få tilfeller det er behov for eget domene må dette søkes om, og følge standarder satt av Kommunikasjonsavdelingen. I de aller fleste tilfeller blir disse satt opp som en snarvei til innhold som ligger på www.helse-bergen.no. I disse tilfellene er det adressen på www.helse-bergen.no som blir synlig i Googlesøk.

Nye domener som blir kjøpt er med formatet valgfriadresse.no. Domenenavn skal i så stor grad som mulig gjenspeile innhold og avsender. Navnet på en slik adresse må vurderes i forhold til behov. For eksempel vil en tenkt adresse som forsking.no indikere at nettstedet handler om all forskning innen alle fagområder, og adressen gir ingen tilknytning til helse eller oss. Det gir også et eierforhold til innhold som det ikke ville vært korrekt at Helse Bergen HF eide og ville derfor ikke vært aktuelt å kjøpe. Forskning som gjelder hele foretaket skal ha adressen helse-bergen.no/forsking, mens forskning hos en enhet skal være på formatet helse-bergen.no/avdeling/avdelingsnavn/forsking.

Nettsider

Helse Bergen HF sine offisielle nettsider bruker domenet www.helse-bergen.no. Alle enheter i Helse Bergen HF med behov for nettsider skal ha en nettside på www.helse-bergen.no.

Nettsider kan opprettes på www.helse-bergen.no etter avtale med Kommunikasjonsavdelingen. Alle nettsider skal følge nasjonale, regionale og lokale avtaler og regelverk. Nettsidene skal også følge anbefalingene i profilprogrammet til Helse Bergen HF.

Felles nettløsning for spesialisthelsetjenesten

Helse Bergen HF og alle helseforetak i Norge bruker felles nettløsning for spesialisthelsetjenesten.

Innholdsstrategien for felles nettløsning beskriver innhold, metodikk og strategi for bruk, drift og utvikling av nettløsningen.

Ett mål med den felles nasjonale løsningen er at alt innhold som kan være felles, skal deles i felles nettløsning. Gjennom nasjonalt samarbeid skal behandlingsinformasjon publiseres i felles nettløsning. Diagnoseinformasjon skal publiseres på Helsenorge.no og hentes inn i felles nettløsning.

Forslag om ny funksjonalitet og endringsønsker skal meldes inn til Kommunikasjonsavdelingen som vil ta dette videre i henhold til rutine for drift og utvikling av felles nettløsning.

Samarbeidende enheter

Enheter som samarbeider med eksterne enheter/organisasjoner som for eksempel lærings- og mestringssentre, skal ha nettsider på www.helse-bergen.no.

Tredjepartsløsninger

www.helse-bergen.no og felles nettløsning skal brukes der det er mulig. Tredjepartsløsninger kan vurderes dersom felles nettløsning ikke kan tilby tilstrekkelig funksjonalitet i forhold til behov. Eksempel på tredjepartsløsninger som kan tillates: elektroniske skjema, påmeldingssystem, ideportalen.no og kart/navigasjonsløsninger. Er målgruppen for tredjepartsløsningen pasienter eller pårørende, skal Kommunikasjonsavdelingen godta bruk av løsningen før den kan settes i drift.

Tredjepartsløsninger må oppfylle gjeldende lover og regler for nettkommunikasjon slik som universell utforming og personvernregler (GDPR). Kommunikasjonsdirektør i Helse Bergen kan ikke være ansvarlig redaktør for tredjepartsløsninger.

Unntak

Dersom hovedmålgruppen er andre enn pasienter og pårørende (f.eks. fagpersoner eller helsepersonell) og felles nettløsning ikke kan tilby nødvendig funksjonalitet, kan andre nettløsninger vurderes brukt. Forslag om andre nettløsninger skal fremmes til regionalt systemeierforum for felles nettløsning i den aktuelle helseregionen (medlemmer er lederne i Kommunikasjonsavdelingene i helseforetakene). Målet er å få til en så lik praksis som mulig i foretakene. Ved uenighet avgjør kommunikasjonsdirektøren i det aktuelle helseforetaket.

Kompetansetjenester/-senter

Dersom kompetansetjenester/-senter grunnet tekniske behov ikke kan ha nettsiden sin på felles nettløsning, skal det likevel opprettes en nettside for senteret. Dersom det opprettes nettsider utenfor felles nettløsning, skal det lages en tydelig lenke til ekstern nettside fra nettsiden på www.helse-bergen.no.

Kontakt

Kommunikasjonsavdelingen
info@helse-bergen.no
55 97 60 00

Referanser

Innholdsstrategien internettsider: https://fellesinnhold.hn.nhn.no/Documents/Kommunikasjon%20verkt%C3%B8ykasse/Strategier/Innholdsstrategi%20v%202%200.pdf

Grafisk profil for Helse Bergen: https://helsevest.sharepoint.com/sites/HBE-intranett-Kommunikasjonsavdelingen/SitePages/Grafisk-profil-for-Helse-Bergen.aspx

Nasjonalt profilprogram: https://www.regjeringen.no/no/id650208/